ຈີນໂຈະ ໂຄງການກໍ່ສ້າງ ໂຮງງານຜະລິດເຄມີນໍ້າມັນ ຍ້ອນການປະທ້ວງ
ຈີນໂຈະໂຄງການກໍ່ສ້າງ ໂຮງງານຜະລິດເຄມີນໍ້າມັນໄວ້ ຫລັງຈາກໄດ້ມີການປະທ້ວງ ມາເປັນເວລາຫລາຍມື້ ໂດຍພວກຊາວເມືອງ ທີ່​ຢ້ານ​ມົນ​ລະພິດ ຕໍ່ສະພາບແວດລ້ອມ.
ບັນດາເຈົ້າໜ້າທີ່ ຢູ່ພາກຕາເວັນອອກຂອງຈີນ ໄດ້ໂຈະໂຄງການ ກໍ່ສ້າງ ໂຮງງານຜະລິດນໍ້າມັນໄວ້ ຫລັງຈາກໄດ້ມີການປະທ້ວງມາ ເປັນເວລາຫລາຍມື້ ໂດຍພວກຊາວເມືອງ ທີ່ຢ້ານວ່າມັນຈະປ່ອຍ ມົນລະພິດ ຢູ່ໃນຂົງເຂດ ເຈົ້າໜ້າທີ່ເທດສະບານເມືອງ Ningbo ກ່າວໃນວັນອາທິດວານນີ້ວ່າ ແຜນການຂະຫຍາຍໂຮງງານດັ່ງກ່າວ ໄດ້ໂຈະໄວ້ກ່ອນ ເພື່ອ ລໍຖ້າເບິ່ງ “ການທົບທວນຄືນດ້ານວິທະຍາສາດ” ຂອງຜົນກະທົບຕໍ່ສິ່ງແວດລ້ອມ ໂຮງງານຜະລິດເຄມີນໍ້າມັນ ທີ່ຕັ້ງຢູ່ເຂດ Zhenhai ແຄມທະເລ ຂອງເມືອງ Ningbo ແມ່ນເປັນສາຂານຶ່ງຂອງ Sinopec ຊຶ່ງເປັນບໍລິສັດກັ່ນນໍ້າມັນທີ່ສໍາຄັນຂອງຈີນ ບັນດາຜູ້ເຫັນເຫດການ ເວົ້າວ່າ ປະຊາຊົນເມືອງ Ningbo ຫລາຍ ພັນຄົນໄດ້ພາກັນເດີນຂະບວນຢູ່ຕາມຖະໜົນຫົນທາງ ປະທ້ວງໂຄງການດັ່ງກ່າວຢູ່ຫລາຍ ວັນ ກ່ອນການຕັດສິນໃຈໂຈະໄວ້ຂອງລັດຖະບານທ້ອງຖິ່ນໃນວັນອາທິດວານນີ້ ບັນດານັກເຄື່ອນໄຫວກ່າວວ່າຕໍາຫລວດປາບການຈະລາຈົນ ໄດ້ຍິງແກ໊ສນໍ້າຕາ ເພື່ອຂັບໄລ່ຝູງຊົນ ໃນຂະນະດຽວກັນເຈົ້າໜ້າທີ່ກ່າວວ່າ ພວກປະທ້ວງຈໍານວນນຶ່ງ ພາກັນຂວໍ້າລົດຫລາຍຄັນ ແລະໂຈມຕີຕໍາຫລວດ ເຈົ້າໜ້າທີ່ກ່າວວ່າ ເຈົ້າເມືອງ Ningbo ແລະ ຫົວໜ້າພັກຄອມມິວນິສຂອງເມືອງ ໄດ້ພົບປະກັບຊາວເມືອງ ໃນຕອນແລງວັນເສົາຜ່ານມາ ເພື່ອຮັບຟັງຄວາມຈົ່ມວ່າຂອງເຂົາເຈົ້າ ກ່ຽວກັບໂຮງງານຜະລິດເຄມີນໍ້າມັນນັ້ນ ຍັງບໍ່ເປັນທີ່ແຈ້ງຂາວເທື່ອ ວ່າລັດຖະບານກໍາແພງເມືອງຈະ ຍົກເລີກໂຄງການນີ້ຢ່າງສີ້ນເຊີງ ຫລືຮື້ຟື້ນມັນຄືນມາ ເວລາຄວາມກົດດັນຂອງປະຊາຊົນ ຜ່ອນເບົາລົງແດ່ແລ້ວ ບັນດານັກເຄື່ອນໄຫວກ່າວວ່າ ຊາວເມືອງຫລາຍຮ້ອຍຄົນພາກັນໄປເຕົ້າໂຮມກັນຢູ່ນອກຕຶກ ລັດຖະບານເມືອງ Zhenhai ໃນວັນອາທິດ ແລ້ວ ພາກັນເດີນຂະບວນໄປຕາມຖະໜົນຫົນ ທາງທີ່ຢູ່ໃກ້ໆນັ້ນ ເພື່ອກົດດັນເຈົ້າໜ້າທີ່ຕໍ່ໄປ ເຂົາເຈົ້າກ່າວວ່າ ຕໍາຫລວດໄດ້ອະນຸຍາດ ໃຫ້ປະຊາຊົນ ເດີນຂະບວນຕໍ່ໄປ